Umjesto tekstova o Inicijativi triju mora, nacionalna agencija i neki drugi mediji serviraju nam bizarnosti o američkome predsjedniku

Američki predsjednik Donald Trump, kako je objavljeno, razgovarat će s hrvatskom predsjednicom Kolindom Grabar-Kitarović, a u okviru skupa Inicijative triju mora, koji se održava 6. i 7. srpnja u glavnome gradu Poljske. Incijativa triju mora važna je kako s aspekta hrvatskih geopolitičkih, tako i

gospodarskih interesa. Tom inicijativom otvaraju se znatne mogućnosti razvoja prometne, energetske i ine povezanosti triju mora - Baltičkoga, Jadranskoga i Crnoga mora. Taj skup dobio je posebno na važnosti nakon što je Bijela kuća objavila da će mu nazočiti američki predsjednik.

Hrvatska izvještajna nacionalna agencija (Hina) rijetko kojem svjetskom državniku posvećuje toliko pozornosti kao američkome predsjedniku. Osim vijesti koje zaslužuju svaku pozornost javnosti, u servis te agencije ne baš rijetko nađu se i one bizarne koje imaju svrhu američkoga predsjednika prikazati hirovitim, nedostojnim mjesta šefa svjetske velesile. U tome poslu nije usamljena nacionalna agencija. U dijelu hrvatskih portala može se iščitati slična tendencija. Budući da nacionalna agencija nema dopisnika u Washingtonu, izvorom takvih vijesti uglavnom su mediji kod kojih se jasno može osjetiti naglašena negativistička tendencija spram američkoga predsjednika. Zbog čega hrvatska nacionalna agencija sudjeluje u stvaranju takva ozračja, s obzirom na tradicionalno dobre odnose Hrvatske i SAD, nije posve jasno? Kao što nije jasno zbog čega je dio medija svojedobno priredio onakav "vatreni doček" američkome potpredsjedniku Joeu Bidenu koji je u studenom 2015. posjetio Zagreb. Inicijativa triju mora je velika tema kojoj bi u Hrvatskoj trebalo posvetiti punu veću pozornost jer otvara nesumnjivo novu stranicu europske budućnosti.

Hrvatski tjednik